Diari Oficial de la Generalitat Valenciana


Sumari del DOGV 5493, del 19-04-2007 (2007/4785)

ORDE de 5 d'abril de 2007, de la Conselleria d'Agricultura, Pesca i Alimentació, per la qual es convoquen ajudes per a projectes d'investigació, desenrotllament i innovació en l'àmbit agrari.
-----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5493

Data del DOGV
:   19-04-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/4785


Data del document
:   05-04-2007

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * ajuda a l'agricultura
    * suport econòmic
    * investigació agronòmica
    * ajuda pública

El Pla Millorar establix, com un dels seus objectius, la millora de la investigació, el desenrotllament i la innovació tecnològica a través del foment de programes de cooperació entre l'Institut Valencià d'Investigacions Agràries i les entitats d'investigació del sector agropecuari, a més de l'establiment de línies de foment de noves tecnologies per a la mecanització del camp o el foment de la transferència i divulgació de les investigacions, entre altres. És així com, a través d'esta convocatòria, es pretén coadjuvar al compliment d'estos objectius seguint una línia continuista que pretén consolidar l'experiència favorable de la convocatòria anterior.  
En esta línia, cal recordar que l'agricultura valenciana s'ha caracteritzat tradicionalment per la seua vocació exportadora, fonamentada en l'oferta de productes d'alta qualitat que posseïxen una àmplia apreciació en els mercats exteriors.   
La progressiva globalització econòmica obliga el nostre sector agrari a situar-se en un alt nivell de desenrotllament tecnològic per a ser plenament competitiu i a mantindre un procés continu d'innovació en els seus productes per a conservar i ampliar els mercats en una situació comercial cada vegada més lliure i oberta.  
Conscients que el desenrotllament tecnològic i la innovació són fruit de la investigació i que la inversió en esta àrea és una necessitat estratègica per al manteniment de la competitivitat de les nostres produccions agrícoles, la Conselleria d'Agricultura, Pesca i Alimentació vol fomentar el desenrotllament pel sector agrari propi de projectes d'I+D+i que perseguisca, fonamentalment, objectius d'utilitat pràctica, a fi de resoldre alguns dels principals problemes que, des del punt de vista tecnològic, sanitari, mediambiental o del material vegetal, limiten o condicionen les nostres produccions agràries.  
No obstant això, perquè la inversió en investigació aconseguisca una rendibilitat plena, cal que els seus resultats arriben al sector agrari i, per a això, a més de la necessària informació als productors, és necessari l'establiment d'una xarxa d'instal·lacions experimentals en les mateixes empreses agràries, en les quals es puguen comprovar la validesa pràctica i la viabilitat econòmica i comercial dels avanços tecnològics o de les noves obtencions genètiques.   
Per tot això, es promou esta convocatòria d'ajudes, l'objectiu de la qual és regular el procediment de concessió, en règim de publicitat i concurrència competitiva, d'ajudes financeres per a la realització de projectes d'I+D+i, l'objecte dels quals siga l'obtenció d'avanços tecnològics o millores genètiques, i assajar-los per a determinar les seues possibilitats d'adaptació a les nostres condicions, dins del marc de prioritats establides per la Conselleria d'Agricultura, Pesca i Alimentació.   
Per això, en l'exercici de la competència que m'atribuïx l'article 47.11 del text refós de la Llei d'Hisenda Pública de la Generalitat Valenciana,  
ORDENE  
Article 1  
Es convoquen ajudes per a projectes d'I+D+i en l'àmbit agrari, en règim de concurrència competitiva, i s'aproven les bases per les quals es regiran, que s'inclouen com a annex d'esta orde.  
Article 2  
Les ajudes se sufragaran a càrrec de la línia de subvenció T-4798, dins del programa 542.20 dels pressuposts de la Generalitat.  
Per a l'exercici 2007, s'autoritza un crèdit màxim de 2.335.900 euros, a càrrec de l'aplicació pressupostària 20.67.75.83356.6, línia de subvenció T4798, de l'estat de despeses dels pressuposts de la Generalitat per a 2007.  
Article 3  
El manteniment de les ajudes en anys següents, en la quantia que corresponga, als projectes aprovats en esta convocatòria queda condicionada als crèdits i fins al límit d'estos que, per a cada exercici, es consignen a l'efecte en els pressuposts de la Generalitat.  
DISPOSICIÓ ADDICIONAL  
Es delega en el director general d'Investigació, Desenrotllament i Innovació Agropecuària l'exercici de la competència de la resolució d'esta convocatòria, així com la concessió de les ajudes en els exercicis següents als projectes inicialment subvencionats.  
DISPOSICIÓ DEROGATÒRIA  
Queda derogada l'Orde de 13 de juny de 2002, de la Conselleria d'Agricultura, Pesca i Alimentació, per la qual es convoquen ajudes per a projectes d'investigació, desenrotllament i innovació en l'àmbit agrari.  
DISPOSICIONS FINALS  
Primera  
S'autoritza el director general d'Investigació, Desenrotllament i Innovació Agropecuària a dictar, dins de l'àmbit de les seues competències, les resolucions necessàries per a l'aplicació i el desplegament d'esta orde.  
Segona  
Esta orde entrarà en vigor l'endemà de la publicació en el Diari Oficial de la Comunitat Valenciana.  
València, 5 d'abril de 2007  
El conseller d'Agricultura, Pesca i Alimentació  
JUAN G. COTINO FERRER  
ANNEX  
Bases de la convocatòria de concessió d'ajudes financeres per a projectes experimentals d'interés agrari  
Base 1ª. Línies d'experimentació i assaigs prioritaris  
1. La concessió d'estes ajudes a projectes d'I+D+i es dirigix a la realització d'experiències i assaigs, dins de l'àmbit agrari, i incidix preferentment en les línies prioritàries següents:   
1.1. Assaig de noves varietats o patrons d'espècies cultivades que milloren la qualitat o permeten una ampliació del període de recol·lecció, més resistència a patògens o una millor adaptació al medi.   
1.2. Introducció de noves espècies la producció de les quals puga tindre interés a determinades àrees de la Comunitat Valenciana, especialment per a l'obtenció de biocombustibles.  
1.3. Conservació de recursos genètics, especialment de varietats vegetals o races de bestiar autòctones.  
1.4. Millora de l'eficiència d'utilització dels recursos hídrics i assaig de noves tecnologies de reg.  
1.5. Assaig de tècniques de maneig d'explotacions que milloren la qualitat, disminuïsquen els costs de producció i reduïsquen l'impacte mediambiental de l'activitat agropecuària.   
1.6. Desenrotllament de cultius en hivernacle o sota coberta.   
1.7. Experiències per a la implantació de l'agricultura o ramaderia ecològiques.  
1.8. Aprofitament energètic de subproductes o residus agropecuaris.  
Base 2ª. Beneficiaris  
2.1. Podran ser sol·licitants i beneficiaris de les ajudes les entitats privades amb personalitat jurídica l'objecte de les quals estiga relacionat amb l'agricultura o la investigació agrària i es troben, en tots els casos, a la Comunitat Valenciana.   
2.2. Estes entitats seran beneficiàries i perceptores de les quantitats que es lliuren en virtut de les subvencions concedides a l'empara d'esta convocatòria.   
Base 3ª. Termini d'execució, elegibilitat i import màxim de les ajudes  
3.1. Els projectes d'I+D+i que reben ajudes d'acord amb la base primera de la present convocatòria no podran tindre una duració superior als cinc anys des del moment de la concessió de l'ajuda.   
3.2. Les subvencions podran finançar totalment o parcialment el pressupost sol·licitat per a l'execució del projecte en la seua totalitat, i l'import es lliurarà a favor de l'entitat beneficiària.   
El pressupost o despesa declarat elegible per l'administració en la resolució de concessió de la subvenció podrà ser auxiliat fins a un import brut del 100 per 100, sempre que en el projecte presentat es garantisca el compliment de les condicions següents:  
- Haurà de revestir interés general per al sector (o subsector) afectat i no distorsionar de forma indeguda la competència en altres sectors (o subsectors).  
- S'informarà públicament per Internet de la investigació i els seus objectius abans del començament d'esta. En la publicació caldrà indicar la data aproximada d'obtenció dels resultats prevists i es farà constar que els resultats estaran disponibles de forma gratuïta.  
Amb independència que la publicació en internet puga efectuar-se en un lloc específic de l'entitat subvencionada, serà obligatòria la publicació en la pàgina de l'Institut Valencià d'Investigacions Agràries (www.ivia.es).  
Els resultats de la investigació quedaran disponibles en Internet al llarg d'un mínim de cinc anys. Les dades es publicaran en Internet tan prompte com s'hagen comunicat a membres d'alguna entitat.  
- Les ajudes es concediran directament a l'entitat o l'organisme d'investigació i no suposaran la concessió directa d'ajudes no relacionades amb la investigació a empreses que fabriquen o transformen productes agraris ni de subvencions als preus practicats pels seus productors.  
3.3. La quantia de les ajudes o subvencions, així com del percentatge màxim de finançament, es determinarà, en cada cas, en funció dels criteris d'avaluació i selecció, dins de les disponibilitats pressupostàries, i d'acord amb el pressupost o la despesa elegible a què es fa referència en el segon paràgraf de la base 3.2. Es podrà procedir al prorrateig de l'import global màxim autoritzat entre els projectes que obtinguen una qualificació global de viabilitat d'acord amb la base 6.1 ponderant l'import de la subvenció d'acord amb la puntuació final obtinguda, quan el cost subvencionable dels projectes seleccionats supere el crèdit màxim autoritzat.  
3.4. Sense perjudici d'això, les ajudes destinades a finançar la realització dels projectes experimentals tenen les característiques següents:   
a) Només es tindran en compte els costs elegibles que figuren a continuació sempre que estiguen directament vinculats amb la realització del projecte subvencionat. Quan siguen imputables també a altres activitats, especialment a altres accions d'I+D+i, haurà de distingir-se de manera proporcional entre l'activitat d'I+D+i subvencionada i les altres:   
- Despeses de personal (investigadors, tècnics i la resta de personal auxiliar dedicats exclusivament a l'activitat d'investigació), contractat temporalment, sempre que es justifique la seua necessitat per a la realització del projecte. Este concepte no podrà sobrepassar el 60% del pressupost elegible total acceptat per l'administració.   
- Costs d'instrumental, material, terrenys i locals utilitzats exclusivament i permanentment per a l'activitat d'investigació.   
- Costs de servici d'assessoria i semblants utilitzats exclusivament per a l'activitat d'investigació -inclosa la investigació, els coneixements tècnics, les patents, etc. i adquirits a fonts externes.   
- Despeses generals suplementàries directament derivades de l'activitat d'investigació, com ara dietes i despeses de viatge.   
- Altres despeses de funcionament, com ara costs de material fungible i productes semblants, directament derivats de l'activitat subvencionada.   
b) Els pressuposts dels projectes no podran preveure, en cap cas, retribucions de personal vinculat estatutàriament o que pertany a la plantilla fixa dels ens descrits en el punt 2.1 d'este annex.  
c) En tot cas, caldrà ajustar-se a les disposicions de l'article 31 de la Llei 38/2003, de 17 de novembre, General de Subvencions, sobre elegibilitat de despeses subvencionables.  
Respecte d'això, el pressupost del projecte haurà d'especificar el percentatge de costs vinculats, quan siguen imputables també a altres activitats, segons el paràgraf primer de la lletra a) anterior, i que es mantindrà per a la imputació de costs justificats per al cobrament de la subvenció.  
d) Una vegada aprovat el projecte per l'administració per al seu auxili econòmic pel termini que s'haja estimat, dins del límit previst en la base 3.1, la concessió de l'ajuda revestirà caràcter anual. Amb justificació prèvia de les despeses realitzades, de la presentació d'una memòria anual de l'avanç del projecte i de l'acreditació del compliment dels requisits exigits en les bases 3.2, segon paràgraf, 8 i 9.2 de la present convocatòria, la Direcció General d'Investigació, Desenrotllament i Innovació Agropecuària podrà acordar, per mitjà d'una resolució, continuar donant suport econòmic el projecte d'I+D+i en els termes inicialment proposats en l'anualitat següent.  
A l'efecte, es consideraran despeses elegibles de l'anualitat de concessió de l'ajuda les incloses en el projecte, fins i tot realitzades amb anterioritat a la seua presentació dins de la mateixa anualitat.  
e) La concessió de les ajudes no implica relació contractual de qualsevol dels participants en el projecte amb la Generalitat.   
Base 4ª. Sol·licituds i documentació  
4.1. Les sol·licituds les presentarà l'entitat que desplegarà el projecte i hauran de comptar amb la firma de conformitat del seu representant legal. Esta conformitat implica que ha comprovat que la documentació presentada s'ajusta a la normativa de l'entitat. Suposa, així mateix, el seu compromís de donar suport a la correcta realització del projecte en el cas que este siga finançat.   
4.2. En les sol·licituds figurarà un tècnic responsable del projecte amb titulació d'enginyer agrònom, enginyer tècnic agrícola o llicenciat en alguna de les titulacions en Ciències Experimentals i de la Salut relacionades amb les línies d'experimentació assenyalades en la base 1ª, que estiga integrat en la plantilla de l'entitat per relació laboral. També podran realitzar esta funció els tècnics de les ATRIA i ADS, o funcionaris dels grups A i B de l'administració que compten amb la autorització corresponent de conformitat amb la legislació d'incompatibilitats del personal al servici de les administracions públiques i es troben en possessió de qualsevol de les titulacions anteriors.  
4.3. Les sol·licituds, dirigides al director general d'Investigació, Desenrotllament i Innovació Agropecuària, es presentaran en el Registre General de la Conselleria d'Agricultura, Pesca i Alimentació, c/ Amadeu de Savoia, núm. 2, 46108 València, o en els altres llocs i pels procediments prevists en l'article 38 de la Llei de Règim Jurídic de les Administracions Públiques i del Procediment Administratiu Comú.  
4.4. Els models d'impresos normalitzats podran obtindre's a l'oficina d'informació de la Conselleria d'Agricultura, Pesca i Alimentació, c/ Amadeu de Savoia, núm. 2, 46710 València.   
4.5. Els impresos de sol·licitud, original i tres còpies completes, conformades per la institució proponent, hauran d'adjuntar la documentació següent:  
a) Sol·licitud d'ajuda, en la forma que s'establix en l'imprés normalitzat corresponent, on s'inclourà el títol del projecte, un resum dels objectius, les dades d'identificació de l'entitat sol·licitant i els noms del representant legal de l'entitat i responsable tècnic, amb la conformitat acreditada amb la seua firma. S'adjuntarà a este imprés la fotocòpia del DNI dels dos.  
b) Memòria del projecte, redactada en l'imprés normalitzat corresponent.   
c) Currículum del responsable tècnic i acreditació de la relació laboral amb l'entitat, d'acord a allò que s'ha exigit en la base 4.2.  
d) Si és el cas, s'expressarà la relació que té l'activitat objecte del projecte amb acords de cooperació tècnica nacional o internacional, sempre que estiguen acollits a algun marc institucional.   
e) El representant legal de l'entitat haurà d'adjuntar una declaració formal en què se certifique que els objectius concrets del projecte presentat no coincidixen amb els d'altres actuacions que estiga desplegant l'entitat sol·licitant, per mitjà de finançament públic procedent de la comunitat autònoma, l'Estat o la Unió Europea.  
f) De conformitat amb les disposicions de l'article 5 del Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat, haurà d'acreditar-se el compliment de la normativa sobre integració laboral de persones amb discapacitat o, si és el cas, l'exempció d'esta obligació, als empresaris, les persones físiques o jurídiques que sol·liciten subvencions o ajudes econòmiques de la Generalitat, per mitjà de la presentació d'una declaració responsable del sol·licitant.  
g) El representant legal de l'entitat haurà d'adjuntar una declaració responsable de no estar sotmesa l'entitat ni els seus representants a cap prohibició per a obtindre la condició de beneficiari, assenyalades en l'article 13 de la Llei 38/2003, de 17 de novembre, General de Subvencions.  
4.6. La presentació de la sol·licitud per part dels interessats comportarà l'autorització a l'òrgan gestor per a demanar els certificats a emetre per l'Agència Estatal de l'administració Tributària, la Direcció General de Tributs de la Generalitat i per la Tresoreria General de la Seguretat Social.  
4.7. Si la documentació aportada és incompleta o no posseïx els requisits exigits en esta convocatòria, es requerirà l'organisme sol·licitant perquè, en el termini de deu dies, complete la documentació o esmene la falta, amb l'advertència que si no ho fa, se'l considerarà desistit de la seua petició.  
Base 5ª. Termini de presentació  
El termini de presentació de sol·licituds serà d'un mes des de la publicació en el Diari Oficial de la Comunitat Valenciana d'esta convocatòria.  
Base 6ª. Avaluació  
6.1. Les sol·licituds s'avaluaran tenint en compte els criteris següents, per la ponderació que se li atribuïx a cada un, d'acord amb les disposicions dels articles 17.3.e) de la Llei General de Subvencions, i 60 del seu reglament, aprovat per mitjà del Reial Decret 887/2006, de 21 de juliol:   
a) Orientació dels objectius a la introducció d'innovacions d'interés per a l'agricultura valenciana, fins a 10 punts.   
b) Rigor en el plantejament i adequada planificació temporal de les activitats, fins a 15 punts.   
c) Adaptació del pla de treball i de la metodologia a la consecució dels objectius del projecte, fins a 15 punts. Es desestimaran les propostes amb un contingut que no s'adeqüe a les línies prioritàries exposades en la base 1.  
d) Adequació dels recursos financers prevists als objectius que es proposen, fins a 10 punts. Podran ser denegades les sol·licituds de projectes amb un pressupost que es considere desmesurat en el procés d'avaluació.   
e) Disponibilitat de les infraestructures, equipaments tècnics i camps d'assaig necessaris per al compliment eficaç de les activitats previstes, fins a 15 punts.   
f) Adequació a les finalitats del projecte del personal disponible per l'entitat sol·licitant, fins a 10 punts.   
g) Impacte socioeconòmic en el sector agroalimentari valencià de la proposta presentada, amb especial atenció a les seues possibles aportacions pràctiques aplicables als sistemes productius, fins a 15 punts.   
h) Previsible obtenció de resultats amb possibilitat de transferències al sector agrari, en finalitzar el projecte, fins a 10 punts.  
La puntuació màxima que es pot obtindre per tots els criteris d'avaluació és de 100 punts.  
Podran optar a la subvenció els projectes que obtinguen un mínim de 51 punts, que representa una valoració global de viabilitat d'estos. Els projectes que no arriben a esta puntuació seran desestimats.  
D'acord amb les disposicions de l'article 6 del Decret 279/2004, de 17 de desembre, del Consell, s'establix la preferència en l'adjudicació, en cas d'empat de les millors proposicions en la puntuació final obtinguda pels sol·licitants, de les entitats que acrediten ocupar, amb anterioritat a la publicació de la convocatòria, més percentatge de treballadors discapacitats en relació amb les respectives plantilles d'estes, o que es comprometen a contractar un percentatge més gran de treballadors discapacitats durant l'àmbit temporal de l'ajuda o subvenció.  
6.2. La valoració d'estos criteris es farà per mitjà d'un procés objectiu que s'encomanarà a una comissió d'avaluació, encarregada de formular la proposta de concessió a l'òrgan concedent, que estarà constituïda pels membres següents:   
President: director de l'Institut Valencià d'Investigacions Agràries (IVIA)   
Secretari: cap del Servici de Desenrotllament Tecnològic (IVIA)   
Vocals:   
cap d'Àrea de l'Oficina Estratègica de la Conselleria d'Agricultura, Pesca i Alimentació  
catedràtic de l'ETSIA de la Universitat Politècnica de València, designat pel director d'esta  
tècnic de la CAPA o investigador de l'IVIA designat pel conseller d'Agricultura, Pesca i Alimentació  
6.3. El fet de no ajustar-se als termes de la convocatòria, així com l'ocultació de dades, la seua alteració o qualsevol manipulació de la informació sol·licitada serà causa de desestimació de la proposta, sense perjudici de les disposicions de la Llei d'Hisenda Pública de la Generalitat Valenciana.   
6.4. La comissió d'avaluació tindrà la facultat d'interpretar tots els dubtes que sorgisquen en l'aplicació d'estes bases, com també la d'entrevistar els responsables tècnics del projecte quan ho trobe oportú.  
Base 7ª. Resolució   
7.1. La comissió d'avaluació, a la vista de la valoració dels projectes presentats, formularà la proposta de resolució provisional, degudament motivada, que notificarà el seu secretari a les entitats interessades, i es concedirà un termini de 10 dies per a presentar al·legacions.  
7.2. Prèviament a l'elevació a l'òrgan resolutori de la proposta definitiva de concessió de la subvenció, el secretari de la comissió d'avaluació notificarà a les entitats que hagen presentat els projectes preseleccionats les condicions i els termes en què es proposa la concessió de l'ajuda, i se'ls requerirà l'acceptació expressa d'estos, per part del seu representant legal, en el termini màxim de deu dies.  
7.3. La proposta definitiva efectuada per la comissió d'avaluació serà elevada pel secretari de la comissió, amb la conformitat del president, al director general d'Investigació, Desenrotllament i Innovació Agropecuària, que resoldrà la convocatòria.  
7.4. La resolució de la convocatòria, que inclourà la relació definitiva dels beneficiaris de les ajudes, es publicarà en el Diari Oficial de la Comunitat Valenciana i es notificarà individualment a les entitats sol·licitants.  
7.5. La resolució de la convocatòria haurà d'efectuar-se en el termini màxim de tres mesos, comptadors des de l'endemà de la finalització del termini de presentació de sol·licituds.  
Base 8ª. Obligacions dels beneficiaris  
8.1. L'acceptació de les ajudes per part de les entitats adjudicatàries implica la subjecció a les obligacions generals derivades de la normativa vigent sobre ajudes o subvencions públiques i, en particular, a aquelles a què es fa referència en l'article 47 del text refós de la Llei d'Hisenda Pública de la Generalitat Valenciana. Així mateix, implica la de les normes fixades en esta convocatòria, així com les que sobre el seu seguiment tècnic s'establixen en la base 9ª.  
8.2. Els beneficiaris de les subvencions hauran d'acreditar prèviament al cobrament, i de la manera que determinarà la Conselleria d'Economia i Hisenda, que es troben al corrent de les seues obligacions tributàries i davant de la Seguretat Social, sense perjudici de les disposicions de la base 4.6.  
8.3. En acceptar les ajudes incloses en esta convocatòria, les entitats beneficiàries es comprometen a facilitar els mitjans per al desplegament de les activitats proposades i a vetlar pel compliment amb aprofitament de les diferents etapes del pla de treball proposat.  
8.4. Els projectes que impliquen la utilització d'organismes modificats genèticament hauran d'ajustar-se a les disposicions de la Llei 15/1994, de 3 de juny, d'Utilització Confinada, Alliberament Voluntari i Comercialització d'Organismes Modificats Genèticament.   
8.5. De la mateixa manera, en qualsevol publicació resultant del desplegament del projecte, haurà de fer constar que ha sigut subvencionada per la Conselleria d'Agricultura, Pesca i Alimentació. Així mateix, caldrà remetre'n a la Direcció General d'Investigació, Desenrotllament i Innovació Agropecuària un exemplar, juntament amb l'informe de progrés i seguiment esmentat en l'apartat 9.2 d'estes bases.   
8.6. Les subvencions regulades en esta convocatòria són incompatibles amb qualssevol altres que, per al mateix projecte subvencionat, puguen concedir qualssevol administracions o ens públics o privats.  
8.7. En cas d'incompliment d'alguna de les obligacions assenyalades, el director general d'Investigació, Desenrotllament i Innovació Agropecuària podrà revocar la concessió d'ajuda, com també, si és el cas, demanar la devolució de les quantitats percebudes.  
Per al reintegrament de les quantitats percebudes caldrà ajustar-se a les disposicions del títol II de la Llei General de Subvencions.  
En tot cas, els criteris de graduació dels possibles incompliments de condicions imposades amb motiu de la concessió de la subvenció s'ajustarà a allò que es preveu en el títol IV de la Llei General de Subvencions.  
Base 9ª. Seguiment dels projectes subvencionats  
9.1. El seguiment tècnic dels projectes subvencionats és competència de la Direcció General d'Investigació, Desenrotllament i Innovació Agropecuària, que establirà els procediments adequats per a això i designarà, així mateix, els responsables per part de l'administració del seguiment i la verificació de cada projecte i del control d'elegibilitat de les despeses subvencionades, denominats directors administratius del projecte.  
Cada projecte subvencionat tindrà un director administratiu de projecte.  
Tots els directors administratius formaran part d'una comissió de seguiment tècnic, sota la presidència del director de l'Institut Valencià d'Investigacions Agràries, de la qual també formaran part els membres de la comissió d'avaluació a què es fa referència en la base 6.2, a la qual també correspondrà establir els criteris de seguiment, avaluació i examen dels projectes, com també dels dubtes que puguen plantejar-se sobre els criteris d'elegibilitat de despeses.  
9.2. Sense perjudici d'això, al final de cada any i també una vegada conclosa l'execució del projecte, s'haurà de remetre al director general d'Investigació, Desenrotllament i Innovació Agropecuària, amb l'aprovació prèvia del director administratiu del projecte i en l'imprés que s'habilite a l'efecte, un informe de seguiment, elaborat pel responsable tècnic sobre la labor realitzada, en què haurà de figurar, si és el cas, el vistiplau del representant legal de l'entitat.  
9.3. En els casos en què s'estime convenient, es podrà demanar la presentació de la informació complementària que es considere oportuna.  
9.4. Si com a resultat del seguiment s'observa l'incompliment dels objectius prevists o de les obligacions establides en estes bases, podran proposar-se les accions legals que procedisquen.   
9.5. Del resultat del seguiment s'informarà el responsable tècnic i el representant legal de l'entitat beneficiària.   
9.6. Els resultats recollits en els informes de seguiment podran ser utilitzats per la Conselleria d'Agricultura, Pesca i Alimentació, amb finalitats divulgatives i de transferència tecnològica.  
Base 10a. Pagament i justificació de les ajudes  
10.1. Les ajudes concedides es notificaran als interessats. En la resolució es farà constar l'import del cost total del projecte, així com el cost declarat elegible per l'administració, el percentatge d'ajuda sobre este últim i l'import d'ajuda total per a l'anualitat en què es concedisca la subvenció. Amb caràcter indicatiu, podrà fer-se constar en la resolució l'import màxim anualitzat de les ajudes que podria obtindre el projecte subvencionat en cas de complir les condicions previstes en la base 3.4.c) d'esta convocatòria.   
10.2. L'import de les ajudes corresponents es lliurarà a favor de les entitats beneficiàries descrites en la base 2, d'acord amb el que es preveu en les bases 3.4.c), 8 i 9.   
L'informe a què es fa referència en la base 9 haurà de presentar-se en la Direcció General d'Investigació, Desenrotllament i Innovació Agropecuària, abans del dia 15 de novembre de l'any corresponent.  
10.3. La valoració desfavorable per part del director administratiu del projecte de l'informe anual de seguiment, confirmada per la Comissió de Seguiment Tècnic, impossibilitarà la concessió de l'ajuda al projecte en anys successius, en els termes prevists en la base 11.2.   
10.4. L'ús de les ajudes es farà d'acord amb les normes generals que en cada cas regulen les despeses de les dites entitats, d'acord amb les directrius especificades en les presents bases. La Direcció General d'Investigació, Desenrotllament i Innovació Agropecuària podrà demanar la presentació d'informació complementària que es considere necessària per al seguiment de l'ajuda o verificar qualsevol aspecte relacionat amb la sol·licitud subvencionada. Qualsevol modificació en les condicions inicials de les ajudes haurà de ser aprovada expressament.  
10.5. Sense perjudici de les altres normes vigents respecte d'això i de les especificades en la present convocatòria, per a justificar les ajudes o subvencions s'exigirà la presentació, en la Direcció General d'Investigació, Desenrotllament i Innovació Agropecuària, a través del director tècnic, de tots els justificants de despesa i els seus corresponents de pagament, que de forma trimestral o com a data límit el 15 de novembre de cada any s'haja realitzat. La justificació prendrà la forma de compte justificatiu a què es fa referència en els articles 72 i 73 del Reglament de la Llei General de Subvencions, aprovat per mitjà del Reial Decret 887/2006, de 21 de juliol.  
En tot cas, els justificants originals presentats es marcaran amb una estampilla, en la qual s'indicarà la subvenció per a la justificació de la qual han sigut presentats i si l'import del justificant s'imputa totalment o parcialment a la subvenció.  
No obstant això, el pagament final se supeditarà a la presentació de la memòria anual de l'avanç del projecte i a la valoració positiva de l'informe de seguiment a què es fa referència en la base novena d'esta convocatòria.  
10.6. El director administratiu del projecte emetrà un informe sobre l'evolució del projecte i sobre l'elegibilitat de les despeses presentades, i manifestarà la seua relació al projecte subvencionat i la seua adequació a allò que s'ha disposat en estes bases. El dit informe servirà de base per a l'emissió del certificat d'adequació dels justificants a l'objecte subvencionat, que emetrà el mateix director tècnic amb caràcter previ a l'aprovació d'estos pel director general d'Investigació, Desenrotllament i Innovació Agropecuària.  
Base 11a. Concessió en anys successius  
11.1. La concessió anual dels projectes s'efectuarà mitjançant una resolució del director general d'Investigació, Desenrotllament i Innovació Agropecuària, segons el que es preveu en la base 3.4.c) d'estes bases, atenent l'ajuda econòmica que, a títol indicatiu, haja aprovat la Comissió d'Avaluació, encara que esta podrà modificar-se en funció de la disponibilitat pressupostària de l'exercici corresponent, segons s'establix en l'article 3 de l'Orde per la qual s'aproven les bases d'esta convocatòria.  
11.2. Per a la concessió de les ajudes serà preceptiva la valoració favorable de l'informe de seguiment de l'any anterior per la comissió designada a l'efecte, segons s'establix en l'apartat 9.1, sense perjudici de les funcions del director administratiu del projecte respecte d'això, que la informarà.  
11.3. En el cas que el pla de treball anual haja de patir variacions sobre el presentat en el projecte inicial, estes hauran de ser presentades de forma justificada, incloent-hi les modificacions en el projecte, i hauran de ser aprovades per la Comissió de Seguiment establida en l'apartat 9.1.